Lauda di N. S. di Gonare 
(Gonare)

1
Alta Reina Singolare
De su Chelu Imperadora
O Soverana Pastora
De su Monte de Gonare.

2
In custu monte chi tue 
Habitas, alta Segnora
Grassias e benes dogn'ora
Nos distillat dogni nue
O diciosu logu in ue
Est su tou dignu habitare.

         O Soverana, etc.

3
In monte d'alta grandesa
Tenes assentadu tronu
A tottu dande perdonu
Cun Soverana larghesa
Ogni bene, ogni ricchesa
Tenes in manos pro dare.

         O Soverana, etc.

4 
Chin gloriosos resplendores
Relughes in custu monte
Essende de grassias fonte
De tottu sos peccadores,
Merzedes, grassias, favores
Benin pro ti dimandare.

        O Soverana, etc.
5
Sa Soverania tanta
Chi in custa montagna mostras
Sas necessidades nostras
Repara, Reina Santa,
O Segnora, cantu est canta
Sa tua grassia singolare.

        O Soverana, etc.

6
Sas roccas distillan perias
Sas mattas grassias e donos,
Chin milli cantos e tonos,
Declaman sas aves bellas
Sas relughentes istellas
Falan pro ti coronare.

        O Soverana, etc.
7
Chelu si torrat su monte
Chin sa tua alta assistenzia
A sa tua digna presenzia
Si allegrat dogni orizonte
Ogni riu e dogni fonte
Si torrat allegru mare.

       O Soverana, etc.

8
Cale Pastora Serrana
Istas in custa alta serra
Essende de chelu e terra
Alta Reina Soverana
Pastora bella galana
Serrana digna d'amare.

           O Soverana, etc.

9
Milli grassias e bellesas
Milli tesoros e benes,
Segnora in sas manos tenes
Sas infinitas ricchesas,
Mare immensu de grandesa
Dignu semper de laudare.

            O Soverana, etc.

10
S'Angelica Gerarchia
Anghelos e Cherubinos
Patriarcas, Serafinos
T'assistin in cumpagnia
Cantan cun suave armonia
Repitinde in su cantare

            O Soverana, etc.
11
Gente infinita, ed istragna
Bezzos, mannos e pizzinnos
A sos pees tuos benignos
Benin a custa montagna
Chin devossione magna
Accudin pro ti adorare.

            O Soverana, etc.
12
Zegos, toppos, istroppiados
Benin a ue ses tue
E sind'andan dae cue
De males remediados,
Perdonu de sos peccados
Segnora nos chergias dare.

13
Serenissima Segnora
Mama de Deus singulare,
O Soverana Pastora
De su monte de Gonare.